Brinnese

**Brìnnese** (tagliàne: **Brindisi** - IPA: , *Brandizio* jndr'à 'u tagliáne andiche, *Brinnisi* jndr'à 'u brinnesine, *Brundisium* jndr'à latine, *Brentèsion* (*Βρεντεσιον*) o *Vrindhision* jndr'à 'u greche andiche, *Brunda* jndr'à 'u messapeche) éte 'nu comune tagliáne de  crestiáne, capeluèche d'a provinge omonime jndr'à Pugghie.

Cendre 'mbrà le cchiù popolose d'u Salènde, jndr'à Pugghie, 'a cetate ave 'nu ruole 'mbortande assaije a levèlle commerciale e culturale, grazie 'a posiziona soje verse Oriende e a 'u puèrte sue, angore osce die esistende, sus a 'u mare Adriateche. Ha state sede provvisorie d'u guverne jndr'à 'u Regne d'Itaglie da 'u 1943 a 'u 1944. 'U comune jè membre de l'area vaste brinnesine addò jè capefile.

Cu 'nu valore aggiunde procapite pare a 25.037 euro jndr'à 'u 2009, Brinnese jè a 'u 5º poste 'mbrà le comune d'a Pugghie.

## Sciugrafije fiseche

Brinnese nasce sus a 'nu puèrte naturale, 'n'insenature ca se sckaffe jndr'à coste adriateche d'a Pugghie. A 'u 'nderne de le vrazze cchiù de fore d'u puèrte stonne le isole Pedagne, 'n'arcipelaghe piccinne piccine ca osce a die no se pò scè 'ndrucà pe mutive militare (Gruppe Scole Onu, base fatte a le tiembe d'u 'ndervende jndr'à Bosnie).

Presendanne 'na morfologgije d'u territorie pianeggiande, 'u 'ndere territoriale comunale tràse jndr'à piane de Brinnese e se caratterizze pa vocazione agricole de le terrene sue. Se iacchie jndr'à vanne nord-oriendale d'a pianure salendine, a cchiù o mene 40&nbsp;km da 'a Valle d'Itrie e quinde da le prime stuèzze de le vasce Murge.

'Nu picca lundane da 'a cetate se iacchie 'a Reserve naturale statale Torre Guaceto. 'U mare Ionie se iacchie invece a cchiù o mene 45&nbsp;km.

L'arèe comunale settendrionale jè vagnate da 'u prengepàle corse d'acque d'u Salènde, 'u Canale Reale ca iesse vecine a Torre Guaceto.

### Territorie
'U territorie brinnesine jè caratterizzate da 'na granne area sub pianeggiande da 'a quale iessene deposite calcarenitece e sabbiose de origgene marine; le quale presendane 'nu levèlle profonne argillose d'u pleistocene 'nferiore, e une angore apprisse carbonateche fatte da calcare mesozoice e da terrene d'u cicle sedimendarije d'a Fosse bradaniche. 'U svelupe de l'agricolture, soprattutte quedde indensive, ave causate 'n'aumende de l'auuse de le resorse idriche purtanne però 'n'aumende indiscriminate de le ause sue.

### Clime

In base a le medie de referimende de le urteme trend'anne (1961-1990), 'a temberature medie d'u mese cchiù fridde, scennare, arrive chciù o mene a +9,6&nbsp;°C, invece quedde d'u mese cchiù cavede, aguste, arrive 'nzigne a +25 cu punde ca ponne arrevà 'nzigne a le +35-40&nbsp;°C. Le precipitaziune medie de ogne anne, 'nferiore a le 600&nbsp;mm, presendane 'nu minime jndr'à primavere-staggione e 'nu picche jndr'à l'autunne-inverne.

* Classificazione climateche de Brinnese:
** Zone climateche C;
** Grade sciurne 1083.

## Origgene d'u nome
'U toponime latine *Brundisium*, attraverse 'u greche *Brentesion*, face arrecurdà 'u vocabbole messapeche *Brention*: cape de cerve.

'U nome d'a cetate pare, quinde, ca se referisce a 'a forme d'u puèrte ca richiame 'a forme d'a cape de l'animale.

## Storie

Cetate andichissime, porte d'Oriende, jè 'nu crocevie de culture e crestiane, ave vissute 'na storie ca 'nghianave e scenneve, caratterizzate da belle periode ricche assaije e periode de decadenze, sembre in strette correlazione a 'a posizione sciugrafeca soje e a 'mbortanze d'u puèrte sue.

### Origgene

Jndr'à 'u promondorie de Punte de le Terrare, ca se iacchie jndr'à 'u puèrte de fore, ha state acchiate 'nu villagge de l'età d'u bronze medie (XVI sechele n.C.) addò 'nu gruppe de capanne, prutette da 'nu terrapiene de petre, ave restituite frammende de cerameche micenèe. Pure Erodote avere parlate de 'n'origgene micenèe pe ste popolazziune. 'A necropoli de *Tor Pisana* (a sud de quidde ca osce a die jè 'u cendre storeche de Brinnese) ave date vase protocorinze d'a prima metà d'u VII sechele n.a.C.. 'A Brinnese messapeche mandenìe securamende de le rapporte commerciale 'mbortande cu 'a coste adriateche de fronde e cu le popolazziune greche de l'Eggèe: ste rapporte osce a die sò documendate da 'nu sbuènne de reperte archeologgece mendre ha state assaije in condraste cu 'a cetate de Tarde vecine a jedde.

### 'U periode romane

Jndr'à 'u 267 n.C. Brinnese, cumme a tutte 'u Sàlende, avenìe conguistate da le Romane e devendò 'nu scale 'mbortande assaije pa Grecie e l'Oriende, a le brinnesine avenìe recanusciute 'a cetadinanze romane (240 n.C.) e quinde avenìe 'nzippate a ranghe de municipie jndr'à 'u 83 n.C.. 'A cetate canuscìe durande 'u periode romane l'età soje cchiù 'mbortande e tenève de le collegaminde stradale 'mbortande cu Rome ausanne le consolare Appie, 'a *Regina Viarum*, e 'a vie Traiane. Crocevie culturale, soprattutte pe ce sceve jndr'à Grecie pe mutive culturale, ave date le natale a 'u poete Marche Pacuvio, 'u cchiù granne tregediografe latine, nepote de Quinde Ennie, ca avenève conziderate da Cicerone "l'attane d'a letterature latine"; Giulie Cesare e Ottaviane se 'mbarcarene da Brinnese pe scè jndr'à l'Eggitte; Marche Tullie Cicerone rumanìe purcé ere ospite de Lenio Flacco e aqquà screvìe le *Lettere Brinnesine* (*Lettere Brindisine*); a Brinnese rumanìe pure Orazio, accumbagnate da Mecenate; ha state mete d'u sbarche de Agrippine cu le cenere de Germaniche; 'u famose Virgilie murìe 'u 21 settemmre 19 n.C. probbie turnanne da 'nu viagge da 'a Grecie. Jndr'à 'u periode de massime splendore de Rome, Brinnese rappresendave forse 'u puèrte cchiù 'mbortande de tutte 'u 'mbere; probbie 'u scale sue devende 'mbortande jndr'à 'u Medioeve pe le crociate jndr'à Terrasande, e jndr'à 'u XIX sechele pu collegamende 'mbrà Londre e le Indie Oriendale (assaije chiaute 'nglise ca resale a 'a seconde metà d'u Uetteciende stonne jndr'à 'u cambesande comunale prengepàle).

### Medioeve

Sede episcopale 'nzigne da l'età apostoleche, Brinnese ha state 'nu cendre 'mbortande pe l'evangelizzazzione d'a zone. Spicciate 'u periode fortunate sotte a 'u 'Mbere romane, 'a cetate ere ggià desilate jndr'à 'u VI sechele quanne avenìe occupate da le Gote; jndr'à 'u 674 avenìe pigghiate da le Longobbarde guidate da Romualde e pò assaltate da le Saracine jndr'à 'u 838; e pò angore turnò sotte a 'u condrolle de le 'mberature bizzandine ca se preoccuparene de costruirle arrete, pò essere ca a le inizie d'u XI sechele, 'ngarecanne 'u protospatarie Lupe.

Jndr'à 'u 1070 avenìe conguistate da le Normanne devendanne parte d'u Pringipate de Tarde e d'u Ducate de Pugghie; ha state 'a prima signorìe de le conde de Conversane e pò, apprisse 'a revolte baronale d'u 1132, cetate demaniale pe volere de Ruggere II; 'a cetate pugghiese recuperò pe 'nu picche 'u faste d'u passate durande 'u periode de le Crociate, quanne avìe arrete 'a sede episcopale, 'ndrucò 'a costruzione d'a cattedrale nove e de 'nu castelle nuève cu 'nu arsenale 'mbortande, devendò puèrte privileggiate pa Terra sande e pure sede de une de le zecche d'u Regne de Sicilie.

Ha state jndr'à Catterale de Brinnese ca se facerene le nozze d'u pringipe normanne Reggere, figghie de re Tancredi (ca jndr'à 'u 1192 lassò a arrecorde 'na fundane monumendale) e quedde d'u 'Mberatore Federiche II de Svevie, cu l'erre a' corone de Gerusalemme, Isbelle (o Jolande) de Brinesse (9 novremmre 1225) e, sembre Federiche II, partìe probbie da 'u puèrte de Brinnese jndr'à 'u 1227 pa Seste crociate.

Avenìe fortemende colpite da 'a peste gnore e recuperò, chiane chiane, le andiche dimenziune demografeche grazie a 'mbortande flusse migratorie de slave, albanise e grece ca arrevavane da oltre 'u mare.

### Storie moderne
Da 'u 1496 a 'u 1509 appartenìe a Venezie pe pò passà sotte a 'u dominie spagnole. Probbie sotte a 'u periode vicereale accumenzò 'nu periode luènghe de decline, de pare passe a 'u progressive impaludamende d'u puèrte.

Stu guverne gestite male purtò 'a cetate jndr'à 'na situazione brutte assaije, mendre 'a dominazione spagnole avere fatte de Brinnese 'nu pole strateggeche pa releggione cattoleche ('nfatte 'a cetate cundave cchiù o mene 36 convende); l'aristocrazie viveve jndr'à dissolutezze cchiù assolute, 'u popole mureve de fame assaije probbie. Scucciate da sta situazione drammateche, 'u 5 sciugne 1647 doje commerciande navale piccinne navali Teodore e Dunate Marinazzo organizzarene e aizzarene le crestiane cu 'na revolte ca vedìe 'a priggionìe d'u sinnache e l'asckuamende d'u palazze d'a zecche, l'assalte a le dimore de le nobbele a 'u servizie d'a Spagne e spicciò cu l'instaurazione de 'na specie de *guverne autonome*. 'A revolte avenìe fermate sulamende 'n'anne apprisse quanne avenìe mannate 'na flotte a espugnà 'a cetate, le **frate Marinazzo** avenèrene però catturate e 'mbiccate a Napule 'u 29 scennare 1650.

Cu 'a dominazione successive borboneche se avìe 'nu periode de crescite economeche: jndr'à 'u 1775, sotte a Ferdinande I de le Doje Sicilie, avenìe attivate arrete 'u canale d'uscite d'u puèrte 'nderne e avenèrene resanate le palude 'nzeccate 'a cetate.

### Storie condemboranèe
L'annessione a 'u Regne d'Itaglie, jndr'à 'u 1860, e l'aperture d'u canale de Suez, jndr'à 'u 1869, purtarene 'a cetate 'na linfe vitale nove, ca permettìe de devendà 'u terminale preferenziale pa Valigge de le Indie e 'mbortande snode mercandile pa granne ex colonie brittanneche.

Durande 'a seconda uerre mundiale Brinnese devendò sede d'u comande alleate pu vasce Mare Adriateche, pigghianne 'n'imbortanze stratteggeche forte assaije e pajanne stu ruole cu 'nu sbuènne de bombardamende jndrìà zone storeche. 'Mbrà 'u settemmre 1943 e 'u febbrare 1944, successivamende a 'a fusciute de Vittorio Emanuele III da Rome, 'a cetate offrìe refugge a l'indera dinastie devendanne pe sei mise sede temboranèe d'u guverne.

### Simbole

'U site Comune tagliàne descrive 'u stemme d'a cetate jndr'à stu mode:

'U stemme d'a cetate de Brinnese, pigghie origgene da certe caratteristeche peculiare de l'andiche cetate de Brinnese, quacched'une de lore angore osce a die se ponne 'ndrucà. 'A cape de cerve derive da 'u toponime messapeche d'a cetate "*Brention*", toponime ispirate da 'a forme d'u puèrte cetadine, ca arrecorde, appunde, le ramificaziune de le corne de 'nu cerve: quiste jè 'ndrucabbele angore osce a die da le fote satellitare, ca evidenziane le doje sene, de levande e ponende, addò 'u puèrte jè divise. Jndr'à 'u stemme stonne pure presende le accussìditte "culonne terminale" d'a Vie Appie, 'ndrucabbele osce a die sus a quedde ca jè comunemende chiamate 'a "Scalinate Virgilie".

## Monuminde e luèche de inderesse

'A cetate de Brinnese stipe 'nderessande testimonianze monumendale da l'andichità a l'età moderne. Jndr'à le prossime righe stonne le luèche de inderesse cchiù 'mbortande:

### Architetture releggiose

#### Periode medievale
* 'A chiesere de San Benedette, 'nzippate jndr'à 'u 1090 cchiù o mene pe le monache benedettine cu 'a 'nditolazione de *Sanda Marije Veterane*. 'U cambanile jè in pure stile romaneche pugghiese. Assaije suggestive jè 'u chiostre romaneche de l'XI sechele;
* 'A chiesere de San Giuanne a 'u Sepolcre ave 'na chiande circolare ca resale forse a le inizie d'u XII sechele e tracce de affresche lunghe le parete 'nderne. De particolare 'nderesse 'u purtale, ca tène sus 'nu protire cu decoraziune in vascerilieve;
* 'A Cattedrale, 'nzippate jndr'à 'u stile romaneche 'mbrà l'XI e 'u XII sechele, stipe de quidde periode sulamende certe tratte 'nderessande d'u *pavimende musive* origgenale (XII sechele);
* 'A chiesere d'a Sandissime Trinità o de *Sanda Lucìe*, resale a 'a fine d'u XII sechele: de stu periode stipe 'a cripte quase combletamende affrescate; ha state cangiate jndr'à le sechele apprisse;
* 'A chiesere d'u Criste, spicciate atturne a 'u 1232, tène 'na facciate de stile romaneche cu 'nu rosone granne (de restaure). A 'u 'nderne presende doje sculture de legne 'nderessande: 'nu *Crugefisse* e 'na *Madonne cu 'u Piccinne*, tutte e doje reconducibbele a 'a sculture goteche frangese d'u XIII sechele;
* 'A chiesere de San Paole eremite, rare esembie de goteche pugghiese, avenìe 'nzippate a le inizie d'u XIV sechele. 'Nderessande assaije le altare barocchhe stipate;
* 'A chiesere de Sanda Marije d'u Casale fore da 'u cendre javetate, esembie belle probbie de architetture de passagge da 'u romaneche a 'u goteche, avenìe 'nzippate atturne a 'u 1300. Jndr'à 'u 'nderne jè possibbele ammirà affresche trecendesche.

#### Da 'u Rinascimende a l'Aunità d'Itaglie
* 'A chiesere de Sanda Marije de le Angele, avenìe 'nzippate jndr'à 'u 1609 pe iniziative de San Lorenze pe le clarisse de Brinnese;
* 'A chiesere de Sanda Terese, 'nzippate jndr'à 'u 1671 jndr'à 'u quartiere ditte "de le spagnule", jè 'n'esembie tipeche de architetture barocche
* 'A facciate e 'u cambanile d'a Cattedrale resalene a 'a seconde metà d'u Setteciende, quanne l'edificie avenìe recostruite apprisse a 'nu forte terramote d'u 1743;
* 'A Chiesere Ortodosse de San Necole, 'nzippate jndr'à 'u 1891, ca se iacchie jndr'à Vie Indipendenza.

#### Urteme periode
* 'A chiesere d'u Sacre Core, 'nzippate jndr'à 'u stile neoromaneche jndr'à 'u 1934, jè mandenute da 'a Congregazione salesiane.

#### Otre chiesere
* Ave Marije Stelle
* Criste Salvatore
* Core 'Mmaculate de Marije
* San Necole
* Sandissime 'Ddulurate
* Santissime Annunziate
* San Frangische d'Assise
* San Giustine de Jacobis
* San Leucio
* San Lorenze da Brinnese
* Spirite Sande
* Santissime Abbevescimende
* San Vite Martire
* Madonne d'a Scale
* Madonne de Lorete
* Sand'Andonije da Padove
* San Michele Arcangele (ditte de le Scole Pie)
* San Sebastiane (dette de le Anime)
* Sanda Marije d'a Fundane e de le Cappuccine
* Sanda Marije d'u Romitorie
* Sandissime 'Ddulurate (a Tuturane)
* Madonne d'u Giardine (a Tuturane)

### Architetture civile

#### Età andiche
* Le vasche limarie de l'andiche acquedotte;
* Le culonne romane, da sembre simbole d'a cetate, referimende portuale pe le andiche navigande. Avenèrene 'nzippate atturne a 'u II sechele a.C. (o pure apprisse) cu marme proconnesie.

#### Età medievale
* 'A fundane Tancredi, sus a l'andiche vie Appia, restaurate da Tancredi, urteme re normanne, jndr'à 'u 1192, pe arrecurdà 'u matrimonie 'mbrà 'u figghie sue Ruggere e Irene Angela;
* L'accussìditte *[[portiche de le Cavagliere Temblare]]*, logge d'u palazze vescovile andiche, fatte jndr'à 'u XIII sechele, e osce a die ingresse d'u Musèe archeologgeche provingiale Frangische Ribezzo;
* 'A logge d'u palazze Balsamo jè avveramende, 'nu valcone sus a menzole decorate ca apparteneve a 'a zecche de fine d'u XIII sechele fatte in stile goteche;
* 'A Porte Mesagne ca jè 'a cchiù andica porte ds'ingresse a 'a cetate.

#### Età moderne
* 'U Palazze Granafei-Nervegna, jè 'n'esembie de architetture tarde-rinascimendale cu 'nfluenze catalane;
* 'U Palazze Mondenegre, osce a die sede d'u Prefette; avenìe 'nzippate jndr'à seconda metà d'u XVII sechele da 'na famigghie bella ricche de commerciande de origgene mondenegrine;
* 'A Fundane De Torres, vulute jndr'à 'u 1619 da 'u guvernatore spagnole Pedro Aloysio de Torres pe carrescià l'acque jndr'à chiazze d'u Mercate, ave 'na bella vasche de marme, pò essere 'na fonde battesimale de epoche medievale;
* 'U Palazze d'u Seminarie, 'nzippate jndr'à 'u 1720 sus a 'nu pruggette de Maure Manieri, ospitesce 'u Musée diocesane Giuanne Tarantini e 'a prestiggiose Bibblioteche arcivescovile Annibale de Leo.

#### Età condemboranèe

* 'U Monumende a le Cadute (1926-1931) jè 'na sculture 'nderessande fatte de marme vianghe de Carrare de l'artiste brinnesine Edgarde Simone;
* 'U Monumende a 'u Marenare disegnate da Luigge Brunati (1933-1934), ave 'a forme de 'nu timone ierte 53&nbsp;m de petre de carpare ca spicche sus a 'u puèrte d'a cetate;
* 'U Collegge navale Niccolò Tommaseo jè 'n'edificie razionaliste (1934-1937) de l'architette Caetane Minnucci: jè destinate a sede universitarie;
* 'U Palazze de Giustizie jè opere de le architette Serge Lenci e Carle Aymonino;
* 'U Monumende a Virgilie jndr'à giardinette ca se iacchie sus a 'u lunghemare jè 'na sculture de Floriane Bodini d'u 1988;
*  'U Tiatre Verdi, fatte sus a 'nu pruggette de l'architette Nespega (cchiù o mene1970, ma inaugurate sulamende jndr'à 'u 2006), jè 'nu granne edificie moderne ca se iacchie sus a le reste archeologgece d'a Brinnese romane;
* 'A Fundane de le Angore de Chiazze Cairoli (1937).

### Architetture militare
* 'U Castelle sveve vulute da Federiche II, resale a 'u 1227, ma a 'u nuclèe origgenarie avenìe aggiunde 'nu andemurale cu poderose torre angolare a opere de le Aragonese;
* 'U Castelle alfonsine (o Aragonese), cchiù canusciute cumme *Forte a mare*, jè 'na fortezze fatte sus a l'isole de Sand'Andrea nnannde nnande 'u puèrte de Brinnese, da Ferdinande I d'Aragone (1445) e allariate jndr'à 'u XVI-XVII sechele;
* Fanne parte de l'andiche mure de difese d'a cetate: 'u Bastone 'nferne, Porta Napule, Bastione San Giacome, Porta Lecce, Bastione Levande;
* Torre Teste, Torre Penne e Torre Mattarelle sò de le Torre costiere de difese angore osce a die ca se 'ndrucane.

### Site archeologgece
* L'arèe archeologgeche de San Pitre de le Schiavune sotte 'u nuève Tiatre Verdi, addò se recanoscene 'na strade lastricate de età romane e le javetaziune, le putehe e le terme ca se affacciane.

### Arèe naturale

Jndr'à l'ambite territoriale d'u comune se iacchiane de le arèe ambiendale prutette, quacchedune de chiste istituite da picche:

#### Arèe ambiendale prutette
* 'U Parche naturale reggionale Saline de Punde d'a Condesse: zone umide, larije 214 ettari, ca se sveluppe 'mbrà Cape de Torre Cavadde e Punde d'a Condesse;
* L'Oasi de protezzione d'u 'nvase artificiale e d'u parche d'u Cillarese: 'nvase artificiale a nord-ovest de Brinnese larije cchiù o mene 170 ettari;
* 'A Reserve naturale reggionale oriendate Vosche de Cerano: 'n'arèe naturale prutette ca se iacchie jndr'à 'u territorie d'a cetate e San Pitre Vernoteche;
* 'A Reserve naturale reggionale oriendate Vosche de Sanda Terese e de le Lucce: jè 'n'arèe naturale prutette fatte da doje vosche ca le donne 'u nome. Cu 'a Direttive de l'Aunione Europèe 92/43 CEE, ha state mise jndr'à l'elenghe de le Site de inderesse comunitarie (SIC);
* 'A Reserve naturale statale Torre Guaceto e 'a Reserve naturale marine Torre Guaceto: ca se iacchiane soprattutte jndr'à 'u territorie d'u comune de Carovigne, avènene gestite da 'nu Consorzie addò fanne parte le comune de Brinnese, Carovigne e 'u WWF.

#### Parche comunale
* Parche Cesare Braico;
* Parche comunale de Brinnese Tonine Di Giulio (Parche Palmarini - Patri);
* Parche comunale de Brinnese "19 masce 2012" (Parche urbane d'u Cillarese);
* Parche comunale de Brinnese Sbitri;
* Parche naturale comunale de Brinnese Punde Penne Punde d'u Serrone.

## Suggettate
### Evoluzione demografeche

### Migraziune
Brinnese ha state oggette de 'na granne emigrazione durande 'u Noveciende, accussì cumme tutte le cetate d'u Mezzoggiorne. L'emigrazione regaurdave soprattutte le fasce sociale cchiù vasce ca lassavane le cambagne. L'emigrazione pò essere recondotte jndr'à doje ondate granne granne. 'A prime, ca ave avute 'u massime jndr'à le anne apprimme e apprisse 'a prima uerre mundiale, ave pe destinazione prengepàle le Americhe (State Aunìte, Argendine, Brasile), pe pò sce verse l'otre paise de l'Europe cendre-settendrionale, ca devendò accussì 'a destinazione prengepàle de l'emigrazione pugghiese. Quedde apprisse 'a seconda uerre mundiale, purcé stave 'u sveluppe industriale de certe arèe settendrionale d'u Paese: 'u Piemonde e 'a Lombardie, soprattutte a Melane.

Partenne da le anne sessande cu 'a realizzazzione d'u granne petrolchimeche ca sceve a aggiungerse a le 'mbrese meccaneche e aeronavale, Brinnese putè garandìe opportunità de fatìe a tecnice e operaie. 'A cetate canuscìe quinde 'na immigrazione reggionale piccenne, attiranne famigghie da le province 'nzeccate.

'N'otre capitole 'mbortande jndr'à demografije cetadine ha state securamente l'esode albanese d'u 1990-1991 (ca avveramende ave durate ninde ninde dece anne) ca purtò jndr'à 'u puèrte de Brinnese ondate de sbarche de immigrate. Jndr'à l'emergenze le cetadine facerene 'na granne fatìe pe dà 'na màne a le crestiane ca sbarcarene, le cetadine averene 'na granne solidarietà verse le albanise. 'Nu sbuènne de crestiane carresciarene bene de prima necessità, offrirone cibe e acque a le tanda albanise ca arrevarene jndr'à chidde nave-rottame addò le crestiane stavane a fiche, apprisse 'u passagge da 'u Canale de Otrande.

Ce duranne le anne novande l'emigrazione verse 'u node se avere redotte, jndr'à l'urteme decennie 'a crise de l'industrie *labour intensive*, non supportate da 'na diffusione de le 'mbrese medie e piccele sus a 'u territorie, e le anne de ferme de l'economije tagliàne e, angore de cchiù, de quedda meridionale ave fatte sine ca 'u fenomene, soprattutte quedde de le uagnune, accumenzasse arrete forte forte. A pigghiarne 'u beneficie onne state soprattutte le pole cchiù attrattive d'u Paese: le 'ndustrie d'u nord est, le cetate granne cumme Rome, Melane e Bologne ca, angore osce a die, sò sie pe le mutive de fatìe, ca pe mutive de studie le mete privileggiate de migliaie e migliaie de brinnesine. 'U circole viziose de Brinnese eppure d'u Mezzoggiorne jè ca, essenne luèche de partenze de fatiature e studinde universitarie ca se spostane, se 'mboverisce de capitale umane, provocanne jndr'à 'u medie e lunghe periode 'nu retarde de sveluppe jndr'à 'u tessute economeche e suggiale.

Osce a die, Brinnese, jè 'na cetate ca canosce pure 'na regolare immigrazione extracomunitarie, pure ce le valore sò lundane da chidde de le cetate d'u Nord Itaglie.

### Etnie e minoranze furastire
Le furastire regolare residende sò  pari a 'u 2.42% d'a popolazzione brinnesine. 'A comunitate cchiù granne ha state pe 'nu sacche de tiembe quedde albanese, osce a die supranate da quedda rumene. 'U numere de albanise ca onne decise de rumanè jndr'à cetata pugghiese jè, comungue, assaije trascurabbele respette a le crestiane ca onne passate. Brinnese, infatte, ave rappresendate, e angore osce a die rappresende, pe stu popole balcaneche 'u prime passe versel'Itaglie e l'Europe occidendale.

'U numere ierte de statunitenze se spieghe da 'u fatte ca, 'mbrà Brinnese e San Vite de le Normanne avenìe installate, e ave operate jndr'à totte 'a seconde metà d'u Noveciende, 'na stazione de l'areonauteche militare statunitenze. Pure ca 'a base non g'è cchiù operative da anne, 'nu sacche de militare onne decise de rumanè a vivere jndr'à cetata pugghiese.

'A presenze de le 'nglise jè 'u resultate de 'nu fenomene ca, da ninde ninde 'nu decennie a sta vanne, pare conzolidarse jndr'à 'u territorie: 'n'immigrazzione da vanne de famigghie d'u Nord Europe, soprattutte 'nglise e irlandese. Ste famigghie, de solite fatte da penzionate, decidene de accattà de le ville jndr'à cambagne brinnesine e goderse tutte l'anne de le belle temberature d'u poste. Stu fenomene, assaije recende jndr'à Pugghie, jè canusciute cumme "Salentoshire", neologgisme scherzose sus 'a falsarighe d'u "Chiantishire", ca se referisce a 'u conzolidate turisme 'nglese jndr'à Toscane.

Aquuà sotte le date statistece d'a combosizione migratorie jndr'à cetate de Brinnese:

# Romanie: 455
# Albanie: 409
# State Aunìte d'Americhe: 107
# Nigerie: 89
# Cine: 85
# Marocche: 84
# Regne Aunìte: 68
# Pulonie: 64
# Indie: 58
# Ghana: 56

### Lènghe e dialette

'U dialette brionnesine jè 'na variande d'u salendine e, pure ca stonne de le differenze piccenne 'mbrà le comune, 'a radice rumane 'a stesse. Avène parlate, jndr'à 'u territorie de quacche comune 'nzeccate e, cu quacche differenze, jndr'à otre comune d'a Provinge de Tarde. 'U brinnesine, pò, 'nfluenze certe dialette d'u nord leccese e d'u sud brinnesine.

Da 'u dialette salendine standàrd cange, apparte ca pa pronunge de certe parole, pure pa caratteristeche de cangià 'a "e" finale de parole jndr'à 'u tagliàne cu 'a "i". 

Pe esembie:

* *Il mare* addevende *lu mare* jndr'à 'u salendine standàrd e *lu mari* jndr'à 'u brinnesine. *Il melone* addevende *lu milune* jndr'à 'u salendine standàrd e *lu muloni* jndr'à 'u brinnesine.

'U gruppe d'a doppie ll jndr'à 'u tagliàne, addevende dd jndr'à 'u brinnesine

Pe esembie:

* *Il Cavallo* addevende *lu cavau* jndr'à 'u salendine standàrd e *lu cavaddu* jndr'à 'u brinnesine.

### Releggione

* Brinnese, 'nzieme a Ostune, jè sede de l'omonime arcidiocesi (*Archidioecesis Brundusina-Ostunensis* jndr'à 'u latine), sede d'a Chiesere cattoleche suffraganea de l'arcidiocesi de Lecce e appartenende a ìa reggione ecclesiasteche Pugghie. 

'A diocesi avenìe 'nzippate jndr'à 'u IV sechele, 'u prime vescove sue ha state San Leucio. Jndr'à 'u X sechele apprisse 'a destruzione d'a cetate fatte da le saracine, le vescove stabbilirene 'a probbie residenze a Orie. Ha state jndr'à stu sechele ca avenìe stabbilite 'a diocese de Ostune, apprime aunite a 'a diocesi de Monopoli e probbabbilmende erede de l'andiche diocesi de Egnazia. Sembre jndr'à 'u X sechele o jndr'à quidde successive ca 'a sede de Brinnese avenìe 'nzippate a ranghe de arcidiocesi metropolitane. Già jndr'à 'u 1010 comungue Brinnese tenève doje suffraganee : Ostune e Monopoli. 

Jndr'à 'u 1591 l'arcidiocesi oritane e brinnesine avenìe smebrate: Brinese stipò 'u titole de arcidiocesi invece Orie devendò sede vecovile indipendende.

'U 30 settemmbre 1986, cu decrete d'a Congregazione de le vescove, l'arcidiocesi de Brinnese e 'a diocesi de Ostune avenèrene aunìte *sede plena* jndr'à l'arcidiocesi de Brinnese-Ostune. 'A diocesi nove avenìe recanusciute civilmende 'u 20 ottommre 1986, cu decrete d'u Ministre d'u 'Nderne.

'U sande patrone d'a cetate de Brinnese jè San Teodore de Amasea, addò jndr'à pondificie basiliche Cattedrale, in chiazze Duomo, stonne le reliquie. Pe stu mutive, 'a cetate jè da sechele mete de pellegrinagge, pure da vanne de le crestiane ortodosse. Jndr'à seconda metà d'u Noveciende pure San Lorenze da Brinnese, apprisse 'a proclamazziona soje a dottore d'a Chiesere, ha devendate patrone 'nzieme a San Teodore de Amasea.

* Reste vive tracce d'a presenze de l'andiche chiesere ortodosse d'a parrocchie de *San Necole de Myra* de rite bizzandine, 'a presenze d'u rite greche jndr'à cetate ha state pe 'nu sbuenne de tiembe maggioritarie duranne 'u dominie d'u 'Mbere bizzandine cu 'na diffusiona forte forte de le monace basiliane;
* Sulamende de le tracce archeologgeche e documendarie rumanene d'a presenze ebbraiche. Le ebbrèè onne state jndr'à cetate cu 'na comunitate piccenne e fatiatrice da 'u 53 a.C. 'nzigne a' seconda metà d'u XVI sechele;
* Le flusse migratorie cchiù nuève onne purtate a acchià arrete jndr'à cetate, apprisse 'u XVI sechele, 'a releggione islameche e pure 'a presenze pa prima vote de l'induiste.

### Tradiziune e folclore

Significative jndr'à sta terre jè 'u culte d'u tarandisme, ca mmescke tradiziune pagane e crestiàne. Jndr'à 'u passate se credeve, infatte, ca le femmene ca faceve 'ndrucà forme de isterìe, avèrene state pungiute da 'a tarandole. L'uneche rimedie canusciute ere quidde de ballà senza fermarse pe sciurnate 'ndere, accussì ca 'u velene spicciave l'effette sue.

Ausanne 'a museche e 'u balle se putevene guarì le tarandate, facenne 'nu vere e probbie esorcisme a carattere musecale. Ogne vote ca 'nu tarandate faceve 'ndrucà le sindome de sta malatìe, le sonature de tamburrelle, violine, mandulline, chitarre e organette scevene jndr'à l'abbitazione d'u tarandate e accumenzavane a sunà 'a pizzeche, museche da 'u ritme freneteche e sfrenate. 'A pizzeca brinnesine, a differenze de quedda leccese, se presende libbere da refereminde crestiane e cu 'nu repertorie terapueteche-musecale particolare.

* 'U *[[Prugessione d'u cavadde parate|Cavadde parate]]* se face jndr'à 'u sciurne d'u Corpus Domini.

### Installaziune militare
'A cetate ave, da sembre, costituite 'nu avamboste 'mbortande assaije de le Forze armate tagliàne, in particolare d'a Marine militare e de l'Aeronauteche Militare. 

Osce a die ospitesce ste installazziune militare:

* Comande Stazione navale marittime;
* Distaccamende de l'Arsenale militare marittime de Tarde, presse 'u Castelle Sveve, jndr'à vie dei Mille;
* Comande Terza Divisione Navale d'u CINCNAV d'a Marine Militare, cu a le dirette dipendenze le nave de assalte anfibbie d'a Classe San Giorgie e 'a portaelicottere Gesèppe Garibaldi. Ste parlame d'a combonende d'a Marine Militare ca costituisce 'a forze de proiezione d'a mare;
* Comande Forze da sbarche d'a Marina Militare; 
* Comande Brigate marine "San Marche";
* Battaglione Comande d'a Brigate marine "San Marche";
* 1º Reggimende "San Marche"; ca se iacchie presse 'a Caserme "Ermanne Carlotto";
* 2º Reggimende "San Marche";
* Combagnie Servizie Difese 'Nstallazziune de Brinnese d'u Battaglione SDI Sud de Tarde;
* Gruppe mezze da sbarche;
* Distaccamende Aeroportuale de l'Aeronauteche Militare.

### 'A presenze de le Naziune Aunìte

Jndr'à cetate stonne presende 'na base loggisteche de le Naziune Aunìte (UNLB) e 'a prime de le Base de pronde indervende umanitarie de le Naziune Aunìte. 

L'UNLB, attive da 'u 1994, receve materiale ca avène da le missiune ca stonne achiudene o ca onne state ridimenzionate, ispezione, repare, mette jndr'à 'u majazzine e manne stu materiale a le operaziune de pace e umanitarie ca ne fanne richieste; appronde e mandène jndr'à condiziune de efficienze le accussìditte *start up kits*, ca sò tutte chidde materiale e attrezzature necessarie a l'aperture de 'na missiona nove; opere da cendre de smistamende, o hub, de le telecomunicaziune satellitare pe le Naziune Aunìte.

### 'U condrabbanne
Pe anne 'a cetate ave rappresendate 'u punde nevralgeche d'u traffeche de sigarette de condrabbanne e, di mene, de droghe ca avenène da le Pajesere balcanece.

'A cetata pugghiese ere 'u passagge illecite de sigarette, de fatture soprattutte cinese, jndr'à l'Itaglie e jndr'à otre destinaziune comunitarie (in particolare Frange, Belgie, Granne Bretagne).

Pe furtune 'u State, jndr'à stu case, ave riuscite a eliminà 'a criminalità pugghiese e a dà 'nu belle colpe accume se deve a 'u condrabbanne brinnesine. 'U fenomene, 'nfatte, jè conziderate quase combletamende sparite, invece, seconde 'a Direzione Investigative Andimafie osce a die 'a criminalità organizzate pugghiese ha state 'ndebbolite assaije e marginalizzate, presendanne a osce 'na frammendazzione ierte e 'nu sbuènne de recambie 'nderne.

## Culture
### 'Struzione
#### Bibblioteche
* 'A Bibblioteche provingiale jè 'na bibblioteche de pubbleca letture ca se iacchie jndr'à 'u viale Commenda assaije frequendate da le crestiane: tène cchiù de 100.000 libbre e 'na bella emeroteche. Aderisce al Servizio bibliotecario nazionale. Al suo interno funzionano un moderno auditorium, una mediateca e le segreterie universitarie delle sedi di Bari e Lecce.
* 'A Bibblioteche arcivoscovile Annibale de Leo jè 'na bibblioteche pubbleche prestiggiose assaije ca tène 'a sede jndr'à 'u Seminarie arcivescovile de Brinnese, jndr'à chiazza Duomo. Funnate jndr'à 'u 1798 da l'arcivescove brinnesine Annibale de Leo, cu 'nu funne de cchiù o mene 6.000 volume, osce a die ne conde 20.000, e pò stonne 17 incunabole, cchiù de 200 cinghecendine e 'n'tre e ttande de manoscritte. 'Mbrà chiste stonne de le opere rare assaije, eppure 'nu sacche de colleziune manoscritte.

#### Recerche
L'Aggenzie nazionale per le tecnologgije nove, l'energie e 'u sveluppe economenche sostenibbele  (ENEA) se iachie a Brinnese 'nzigne da le prime anne novande d'u vendesime sechele cu 'n usportelle tecnologgeche. Jndr'à 'u 2001 l'ENEA ave conzolidate 'a presenza soje jndr'à cetate, relevanne le strutture d'u Cendre nazionale pa recerche e 'u sveluppe de le materiale (CNRSM) e ccrejanne 'nu probbie Cendre de recerche jndr'à 'u 'nderne d'u Cambus "Cittadella della Ricerca" ca se iacchie sus 'a strade statate 7 Vie Appia.

Osce a die operane jndr'à 'u Cendre l'Aunità tecniche sciendifeche materiale e tecnologgije nove (MAT), l'Aunità tecniche sciendifeche fusione (FUS), l'Aunità tecniche sciendifeche tecnologgije fiseche avanzate (FIS) e 'u Proggette speciale clime globbale (CLIM).

#### Scole
* Scole secondarie de I grade: 5 scole ca stonne jndr'à diverse sede;
* Scole secondarie de II grade: 15 scole (4 istitute professionale, 6 istitute tecnice, 5 licèe).

Da segnalà 'a presenze de l'Istitute tecniche nauteche "Carnaro" (44 jndr'à totte l'Itaglie) e de l'Istitute Professionale Alberghiere "Sandre Pertini" 'nzerite jndr'à l'elenghe de le megghie istitute alberghiere d'eccellenze d'Itaglie. e spiccianne, cu 'a presenze sus a 'u territorie de l'Istitute "Ettore Majorana" ca ave trasute a fà parte de le 15 scole tecnologgeche 2.0 d'Itaglie.

#### Università
* L'Università d'u Salende tène de le succursale pure jndr'à cetate cu 'a facoltà de *Scienze suggiale, politeche e d'u territorie* cu le corse de Sociologgije, Servizie suggiale e Scienze politeche de l'arèe mediterranèe, e le facoltà de 'Ngegnerije 'ndustriale (laurèe de prime grade) e 'Ngegnerije Aerospaziale ca se face jndr'à lènghe 'nglese "aerospace engineering" (laurèe maggistrale);
* L'Università de le Studie de Bare Aldo Moro jè presende jndr'à cetate cu corse de Economije aziendale, Amministrazione e Consulenze aziendale (attive sulamende 'u II anne), L. S. jndr'à Economije e Management de le Organizzazziune marittime e d'a loggisteche (attive sulamende 'u II anne), 'Mbormateche, Proggettazione e Gestione de le Attività Culturale, 'Nfermieristeche e Fisioterapie.

#### Musèe
* 'U Musèe archeologgeche provingiale Frangische Ribezzo se iacchie jndr'à chiazze Duomo e tène 'nu sbuenne de locale belle larije, offrenne a le visitature sei seziune: epigrafeche, statuarie, l*antiquarium*, preistoreche, numismateche, medievale, moderne e le bronze de punde d'u Serrone;
* 'U Musèe diocesane Giuanne Tarantini ha state fatte picche tiembe fa e tène 'a sede jndr'à 'u Palazze d'u Seminarije. Stipe depinde, statue, oggette e paramende sacre ca avènene da le chiesere d'a diocesi. 'Mbortande assaije l'Arche d'argende sbalzate ca stipe le reste de San Teodore e 'na idria d'u VII sechele, addò 'a tradizione recanosce une de chidde de l'eppisodie de le Nozze de Cana;
* 'U Musèe etniche d'a civiltà salendine offre a 'u turiste 'a possibbeletà de osservà 'nu sacche de statue de legne e de petre ca reguardane l'agricolture e presende pure struminde de fatìe 'nderessande d'a culture condadine.

### Letterature

Aqquà ave nate Marche Pacuvio, drammaturghe, ca faceve 'na produzione de opere sulamende traggeche; ne onne state mannate 'nfatte, dudece titole de *fabulae cothurnatae* e 'nu sacche de frammende da traggedie singole. Pacuvio screvìe pure 'na *fabula praetexta*, cioè 'na traggedie de ambiende romane, 'u *Paulus*, ca tenève cumme protagoniste Lucie Emiglie Paole, 'u vengetore a Pidna.

'Mbortande 'a presenze a Brinnese jndr'à 'u I sechele n.C. d'u mecenate Lenio Flacco ca avere cangiate 'a casa soje, ca s'acchiave sus a le colline settendrionale d'u puèrte, jndr'à 'nu cenacole de culture: ospitave artiste, letterate, scienziate e poete, 'mbrà le quale Orazio e soprattutte l'amiche fraterne Marche Tullio Cicerone, in particolare jndr'à l'occasione de l'esiglie sue d'u 58 n.C..

A Brinnese avè soggiornate pure Virgilie duranne 'a stesure de l'Eneide e acchiò 'a morte jndr'à 'u 19 n.C..

Aulo Gellio jndr'à le *Noctes Acticae*, scherzanne scherzanne, parle de Brinnese cumme de 'na cetate addò 'a culture ere assaije diffuse e addò se putevane acchià a prizze belle belle teste jndr'à lènga greche.

Non ge ste tracce de le opere de 'na Clodia Anthianilla, 'na poetesse brinnesine uagnedde, ca ste stipe sulamende 'na statue (ca avène da l'arèe d'u fore d'a cetate) cu 'nu basamende ca porte 'n'iscrizione de elogge de 'na commozziona rare probbie.

Lupe Protospata anghìe jndr'à l'XI sechele 'nu *Chronicon*: ce non g'ha state cu certezze 'nu brinnesine, ere comungue 'nu pugghiese. Le cchiù bellee verse dedicate a Brinnese avenèrene comboste da 'u 'mberatore Federiche II de Svevie, ca accussì candò 'a cetate ca penzave 'a capitale de tutte le cetate de mare: *Filia Solis, ave, / nostro gratissima cordi*.

Jndr'à 'u XVI sechele jndr'à cetate nascìe 'nu granne letterate ca avìe fame jndr'à cetate de Venezie: Lucio Scarano, ca ha state pure 'nu felosofe e pure une de le fondature de l'Accademie Veneziane (1593).

Erudite, scretture de cose releggiose o auture de storie locale onne state 'mbrà 'u Cinghecinde e 'u Seicinde Necole Taccone (XVI sechele), ca avere state poete jndr'à lènga latine, Giuanne Battiste Casimiro (XVI sechele), l'arcivescove Giuanne Carle Bovio (1522-1570), 'u gesuite Lelie Fornari (1545–1612), Andonie Monetta (1556–1620c.), Giuanne Marije Moricino (1558-1628), 'u sande cappuccine Lorenze da Brinnese (1559-1619), 'u frangescane Bernardine Selvaggi (1600c.-1679).

L'arcivescove Annibale de Leo (1739-1814), uemme de 'na granne culture, ave legate 'u nome sue a 'u *Codece Diplomateche Brinnesine* (jndr'à 'u tagliàne *Codice Diplomatico Brindisino*), ma ha state autore pure de diverse scritte de erudiziona profonne e avìe condatte pure cu le megghie studiuse de quidde tiembe.

'A poesie vernacolare ave avute le cchiù granne esponende cu Agustine Chimienti (*papa Ustinu*) (1832–1902) e Pascale Camassa (1858-1941), esembie emulate da Giuanne Guarino (autore de teste pe le canzune dialettale cchiù popolare) e, jndr'à tiembe cchiù vecine a nuje, da Alfrede Galasso, Luigge De Marco, Ennie Masiello e Attilie Mingolla.

### Medie
#### Stambe
Pe quidde ca reguarde 'a stambe, so presende:

* *[[La Gazzetta del Mezzogiorno]]* cu 'a redazione d'a *Gazzetta di Brindisi*, vennute jndr'à totte 'a provinge;
* 'U *[[Nuovo Quotidiano di Puglia]]*, sciurnale d'u Salènde, ca pure jidde tène 'na redazione provingiale jndr'à cetate;
* *Il7 Magazine* jè 'nu sumanale provingiale cu redazione jndr'à cetate e corrispondenze da le comune d'a Provinge;
* *Il Nautilus* testate sciendifeche nazionale cu sede a Brinnese ca tratte de mare, puèrte, carresciaminde e nauteche da diporte; funnate 'u 22/03/2006 da 'a S.C.Editore Brinnese.

Otre quotidiane ca onne sede jndr'à cetate sò: *BrindisiSera*, *Senzacolonne, Brindisireport,* *Brindisi News* e *Premier Magazine*.

#### Radio
'Na realtà 'mbortande assaije jndr'à 'u brinnesine jè **Ciccio Riccio**, 'n'emttende radiofoneche storeche e ca avène sendute jndr'à totte 'a Pugghie, Basilicate, 'na vanne d'u Molise, Cambanie e  Calavrie.

Jndr'à cetate ste pure Radio Dara, nate jndr'à 'u 1980 da 'nu pruggette partite jndr'à 'nu seminarie, osce a die trasmette jndr'à totte 'a provinge.

#### Televisione
Aqquà stonne 'nu belle picche de emittende televisive cumme Teleradio Agricoltura e, 'a cchiù 'mbortande, Puglia TV ca ave accumenzate a trasmettere jndr'à 'u scennare d'u 1988 a Brinnese e jndr'à provinge. L'autorizzazione ha state congesse da 'u Ministere de le Comunicaziune e onne accumenzate le prove pu diggitale terrestre.

Jndr'à cetate stonne le studie de TV locale ca onne sede jndr'à otre cetate. Pe esembie ste 'na sede provingiale de Studio 100 Tv, nate jndr'à 1978 a Tarde, ca trasmette jndr'à tutte le province salendine, e Telerama, emittende funnate a Lecce e ca tène sede pure a Tarde.

### Museche e Tiatre
'A museche e 'u tiatre jndr'à cetate non g'onne maje caratterizzate senzibbilmende 'a vite culturale de le crestiane, pure ca rilevande resultane le combagnie de tradizione tiatrale ca jndr'à certe periode de l'anne fanne 'ndrcà scene quotidiane d'u passate, sus a 'u palcosceneche, tutte jndr'à 'u dialette.

Non avenne mai ospitate istitute de formazione tiatrale e musecale recanusciute, 'a cetate vive ste doje arte semblicemende valorizzanne 'u 'mbegne de le combagnie amatoriale.

Jndr'à l'urteme dece anne jndr'à cetate onne nate e conzolidate combagnie tiatrale non amatoriale, certe se occupane de tiatre ambiendale e otre de tiatre de recerche e formazione attoriale.

'A combagnie gruppe Mòtumus, pe esembie, ave fatte 'nu sbuènne de pruggette socieculturale pa promozzione d'a culture tiatrale, pure pe crestiane diversamende abbile. 'U stesse gruppe ave fatte sei spettacole non amatoriale.

Jndr'à 'u cambe d'a museche, l'unehce esponende cetadine famose mundiale jè Stefane Miceli, direttore d'orchestre e pianiste, 'nzegnande a 'a Boston University, nate e cresciute a Brinnese, de scole napuletane. Ave sunate jndr'à le megghie tiatre d'u munne cumme Nova York, Berline, Lipsia, Pechine, Melane, Melbourne, Boston e Rome e ave avute 'na medaglie da 'u Presidende d'a Reppubleche Giorge Napolitano e 'u premie a 'a carriere a Nova York: "Bravo Award".

### Cinematografe
Jndr'à 'u 1998 'u reggiste Nanni Moretti ave girate 'u film a culore *[[Aprile (film)|Aprile]]*.

### Cucine

'A cucine brinnesine presende 'nu sbuènne de prodotte d'a tradizione agricole e d'u mare.

Jè 'na cucine puveredde pe le ingrediende ausate, partenne da 'a farine raffinate picchie oppure de orze, ca coste de mene de quedde de grane. Pe l'ause de verdure coltivate e selvateche ca 'a terre salendine pò offrìe, 'nzieme cu le otre prodotte d'a terre cumme le lumache. P'u 'mbieghe de pesce azzurre, osce a die revalutate, ma 'nu tiembe l'uneche pesce ca 'a popolazzione puteve permetterse de mangià. Pa scarsità de le piatte a base de carne ca custave assaije probbie pe le contadine.

'Mbrà le ricette tipeche jè giuste arrecurdà, soprattutte, "li pettuli" (frittelle de paste lievitate da gustà doce o salate anghiute cu 'u baccalà o alice sotte sale, de cavule o broccole), "tajedda di riso patani e cozzi" (rise, patane e cozze a 'u furne), zuppe de pesce, purè de fave, fave e cozze, "cozze racanate", "scuma ti mari" (vinaghette), alice marinate jndr'à 'u limone (ricette tipeche de le "sciabiche", zone jndr'à 'u puèrte de Brinnese).

#### Bevande alcoliche, distillate, liquore
* Latte de amennele: fatte mettenne jndr'à 'n'infusione jndr'à l'acque l'amennele fatte a stuèzze piccinne piccinne e spremenne pò le stesse pe fà assè tutte 'u sucche. 'A reggione Pugghie ave mise 'u latte de amennele jndr'à l'elenghe de le prodotte agroalimendare tradizionale tagliàne;
* Limongelle: jè 'nu liquore doce fatte da 'a bucce d'u limone e arricchite da acque, zucchere e alcool.

#### Furmagge
Le furmagge brinnesine sò soprattutte de origgene ovine, date 'a diffusione de l'allevamende de le pechere e de le capre. Jndr'à Nella staggione se producene 'u caserecotte, ca se pò conzumà frische o staggionate pe quacche mese accussì pigghie 'nu belle sapore cchiù decise e 'u casecavadde.

Tipece d'a staggione 'nvernale sò invece 'u furmagge pecorine, 'a recotte e 'a recotte asckuande (purcé pizzeche 'u palate). Queste urteme se presende cumme 'na creme spalmabbele e se ave da 'a fermendazione d'a recotte. Avène 'mbiegate pe 'nzaporì 'u ragù o spalmate sus 'a bruschette.

Le furmagge frische cchiù ausate sò 'a burrate, la giungate, 'a mandeche, 'a muzzarelle fiore de latte.

#### Prodotte vegetale a 'u state naturale o trasdurmate
Le verdure sò 'u vere protagoniste d'a diete tradizionale d'u Salende. Seconde 'a staggione, se iacchiane le cime de rape, diverse tipe de cavole (verze, mùgnele, cavolefiure, cavule cappucce), 'a bietole da erbette, 'u carde, le peperusse, le marangiane e le cucuzze (tutte fatte secche a 'u sale o sotte uegghie), le scarcioppole addò Brinnese se ne fanne 'nu sbuènne. 

'Nu sbuènne sò pure le verdure selvateche ausate jndr'à cucine tradizionale: le cicorie selvateche, 'u zangone, le asparage selvatece (preparate sotte uegghie), 'a senape selvateche, le carde selvateche, le lambasciune, le chiapparine. Le funghe, pure spondanèe, avènene essiccate a 'u sole o servite sotte uegghie.

Prodotte ausate assaije probbie jndr'à cucine brinnesine sò:

* pummedore: essiccate, pa salse de pummedore;
* alie: cazzate, in salamoie;
* legume varie.

'Mbrà le specialitate cu 'a frutte 'mbortande assaije jè 'a cutugnate, 'u cotte de fiche e le fiche secche (fatte cu 'nu ripiene de amennele), marmellate de marange e limone e marmellate de fiche.

#### Paste frische e prodotte d'a panetterie, pasticcerie, confetterie
'A paste, cumme a 'u pane, avène fatte cu farine raffinate picche e, quinde, pigghie 'nu culore scure. Osce a die se ausane pure farine de semole remacinate misckate jndr'à 'na certa percenduale cu 'a farine tradizionale ca, comungue, rumane fondamendale. 'Mbrà le piatte tipece acchiame le lasagne cu le legume e, naturalmente, paste cu 'u sughe: cavatelle, le famose chianghiaredde (*stacchioddi* jndr'à 'u dialette brinnesine), le raviole anghiute cu 'a recotte.

Pe quanne reguarde 'u pane, specialità 'mbortande sò quidde de grane dure, pane de semole e pane de orze. Pa produzione d'u pane se ause 'u lievite naturale (ditte *criscituni*) e 'a cotture avène fatte jndr'à 'u furne de petre, ausanne fascine de rame de ulive ca donne a 'u pane 'nu profume particolare. 'Nu tipe tradizionale assaije jè 'u pane cu le alìe (ditte pure *[[pucce]]*). Quiste urtme avène fatte cu 'na arine de grane assaije cchiù raffinate respette a 'u pane semblice a 'u quane avènene aggiunde alìe gnore piccenne.

'Mbrà le prodotte da furne 'mbortande assaije jè 'a fresedde, 'na specie de pane tuèste disidratate, ca servive pe essere stipate a lunghe jndr'à case; le taradde e le taralline, pure lore facilmende stipabbele pe lunghe periode. Assaije tipeche sò pure le focacce e le uliate.

'Mbrà le doce brinnesine 'u poste cendrale avène occupate da 'a paste de amennele, fatte da 'a macinazione de amennele sgusciate e zucchere. Normalmende se iacchie farcite cu marmellate, tepicamende 'a cutugnate o 'a *mostarde* (marmellate d'uve de tipe negramare). 'N'otra specialità sò le carteddate, de le nastre de 'na sfogghie de paste sottile, fatte cu 'a farine, uegghie e vine vianghe, aunìte e avrazzate sus a jedda stesse 'nzigne a furmà 'nu tipe de "rose" coreografeche cu cavità e aperture, ca pò avène frisciute jndr'à l'uegghie. Seconde 'a recetta tipeche, 'na vote frisciute le carteddate avènene condite cu 'u vincotte tiepide o 'u miele e, pò spolverate cu 'a cannelle, zucchere a vele o confettine culurate.

#### Vine

Jndr'à 'u territorie de Brinnese jè possibbele producere Aleateche de Pugghie DOC, Ostune DOC, Brinnese Russe DOC, Brinnese Rosate DOC e Pugghie IGT.

Lunghe 'a strade Appie de le Vine, addò 'u comune jè membre, esistene varietà d'u poste de vitigne:
* Malvasìe gnore de Brinnese,
* Sangiovese;
* Negroamare;
* Ottavianelle;
* Susumanielle

## Sciugrafije antropeche

### Urbanisteche

#### Origgene

Da 'nu punde de viste urbanisteche, 'a cetate canosce le cchiù andiche signe de antropizzazione jndr'à 'u territorie sus a 'u promondorie de Punde le Terrare, 'n'arèe costiere fore da 'u puèrte.

Ma s'adda dà a le Messape 'a formazione de 'na cetate jndr'à l'arèe de quidde ca osce a die jè 'u cendre urbane.

D'u 'mbiande urbanisteche d'a cetate messapeche e de otre emergenze ('a presunde agorà, le tembie, le porte) non se ne iacchiane rescondre archeologgeche secure: le scave occasionale onne restituite soprattutte chiaute.

#### Periode romane
Apprisse ca a Brinnese avenìe dedotte 'na colonie romane (244 n.C.), 'a cetate canuscìe 'nu allariamende urbanisteche assaije 'mbortande pu sveluppe economeche e suggiale ca ne avenìe apprisse. Seconde Plinie 'u Vecchie Brinnese ere une de le cetate tagliàne cchiù 'mbortande (*Brundisium... in primis Italiae portu nobile*).

#### Medioeve
Durande l'alte Medioeve Brinnese avìe 'nu dcline forte forte; apprisse ca avenìe devastate da le Gote jndr'à 'u (VI sechele), Procopie 'a descrive cumme a 'na cetate piccenna piccenne senze mure difensive: 'u javetate se strengìe facennese cchiù piccinne, probbabbilmende atturne a 'u tembie de San Leucio, fore da 'u cendre andiche. 'U puèrte avenìe abbandunate pe sechele. 'A renascite ave arrevate cu l'urtema dominazione bizzandine (XI sechele) e soprattutte ce le Normanne e cu le Sveve (XII e XIII sechele), quanne devende scale privileggiate pe le Crociate e pe tutte le traffece cu l'Oriende. Cchiù nnande 'a cetate se sveluppò atturne a 'a "rua maestra" (chidde ca osce a die sò vie Consiglio, chiazze Sedile, vie Fornari, larje Angeli e vie Carmine), sus 'a quale se affacciane le edificie cetadine private cchiù 'mbortande. 'A cetate ere divise jndr'à ttre pettacchie (jndr'à 'u brinnesine *pittacchi*): Sande Stefane (vecine a le culonne), Sand'Eufemie (jndr'à zone de Sanda Teresa) e San Tome (jndr'à zone de Sanda Lucìe).

Ce 'u passagge d'a peste d'u 1348 e le 'ngazzaminde apprisse de le cetadine onne state brutte probbie pa cetate, 'u fatte ca purtò a 'u collasse 'a cetate avere state l'inopportune blocche d'u canale de accesse a 'u puèrte pe paure de 'n'attacche da 'u mare da vanne de le veneziane (1446): 'u conzeguende 'mbaludamende de le acque spupulò Brinnese. Sotte a le Aragonese e le spagnule., le sforze maggiore avenerene fatte sus a le fortificvziune (mura, Castello de terre e forte a mare) e a dà agevolaziune a popolazziune de immigrate (soprattutte grice, albanise e slavone).

#### Epoche moderne
Sulamende attraverse 'a reaperture d'u canale Pigonati (1775) 'a cetate canuscìe 'nu slange nuève ca se aprìe a le traffece cu l'Oriende soprattutte grazie a l'istituzione d'a *[[Valigie de le Indie]]* sus a 'u spicciamende d'u Uettecinde.

#### Epoche condemboranèe
'U sveluppe demografeche e urbanisteche d'u Noveciende ave carresciate a 'nu disegne nuève d'a cetata moderne ca ste sus a quedde andiche a coste de svendraminde e scettaminde 'nderre (quartire de le Sciabbeche, de San Pitre de le Schiavune, Tiatre Verdi, Torre d'u Rrelogge).

Osce a die, 'na congeziona urbanisteca nove, dèje ì'a possibbeletà de programmà le 'nzediaminde de maggiore 'mbatte architettoneche fore da 'u cendre storeche. Jndr'à 'u frattiembe 'a cetate s'ave spannute oltre le mure d'u cendre storeche costituenne quartire periferece nuève: Commenda, Cappuccine, Sand'Angele (jndr'à l'anne 1950-1970) e pò Sanda Chiare, Sand'Elìe, Bozzane (anne 1980-2000).

### Suddivisiune amministrative
Le cercoscriziune d'u comune::

### Fraziune
Tuturane jè l'uneca frazione, javetate tutte l'anne, d'a cetate. Nasce a 10&nbsp;km a sud d'a cetate jndr'à Chiane de Brinnese e conde cchiù o mene 4.500 crestiane. 'A frazione sconde 'a presenze, a picche chilometre da 'u javetate, de une de le cchiù granne cendrale termoelettreche d'Europe: 'a cendrale Federiche II de probbietà de l'Enel S.p.A..

## Economije
Pure ca gode de 'na tradizione agricole assaije 'mbortande, 'u sveluppe 'ndustriale, veloce e massicce jndr'à tutte 'u XX sechele, ave carresciate cangiaminde radicale a 'u tessute economeche, ma pure urbane e sugggiale d'a cetate cu 'na cemendificazione de 'na vanne 'mbortande d'a coste.

Sfruttanne 'a posizione d'u puèrte, Brinnese jè une de le cchiù 'mbortande scale marittece pa Grecie, 'a Turchie e l'Albanie.

### Agricolture

L'agricolture brinnesine raggiunge le primate sue jndr'à l'orticolture, viticolture, frutticolture e ulivecolture. Securamente 'u settore ca ave signate 'u territorie pe sechele se base sus a le colture de amennele, alìe, tabbacchem scarcioppole, cereale. 

L'agricolture ave canusciute jndr'à le urteme decennie d'u XX sechele 'na dinameche sfavorevole, forse pe colpe de 'na crise dovute a l'età medie de le 'mbrenditore agricole. Se spere jndr'à 'nu ricambie generazionale d'u settore pe garandìe maggiore dinamecetà pe evità 'n'otre 'ndebbolimende, in termine de ingidenze d'u settore jndrìà l'economije totale.

Pe quanne reguarde 'a zootecnie jè consistende cu allevaminde de cape bovine e ovine-caprine .

### 'Ndustrie
'A 'ndustrie brinnesine avène idendificate prengepalmende cu l'indutria chimeche e aeronauteche.

#### Pole 'ndustriale chimeche
'A 'ndrustia chimeche, jndr'à tutte le mode possibbele e immagginabbele (alimendare, energeteche, farmaceuteche o de processe) ste jndr'à 'u territorie eppure assaije sveluppate. 'A Federchimica recanosce Brinnese e provinge 'nu pole 'ndustriale chimeche.

Le diverse stabbileminde de l'ENI S.p.A., sparse cumme Polimeri Europa, Snam e EniPower onne state mise d'u reste probbie jndr'à 'u pole petrolchimeche de Brinnese, ca se iacchie a 'a periferie d'a cetate, e se affaccie sus a 'u mare Adriateche. Jndr'à l'urteme anne, cu 'a trasute in esecizie d'a cendrala nove, de le 'mbiande origgenale onne rumaste in esercizie sulamende le generature derettamende alimendate cu vapore de recupere da 'u 'mbiande affianghe de "cracking idrocarbure" de otre suggettate Eni e 'na caldaie cumme reserve fredde.

Jndr'à cetate ste pure 'a filiale produttive d'a multinazionale farmaceuteche Sanofi.

#### L'arèe energeteche
Brinnese jè leader pa produzione de energie elettreche jndr'à l'Itaglie. Sus a 'u territorie comunale stonne tra granne cendrale de le gruppe Enel, Edipower e EniPower e ste pure in proggette 'a realizzazzione de 'n'imbortande cendrale fotovoltaiche.

* Cendrale ENEL Federiche II: jè 'na cendrale termoelettreche ca ste sus a 4 seziune termoelettreche policombustibbele da 'a putenze de 660&nbsp;MW pe ognune, ha trasute in servizie 'mbrà 'u 1991 e 'u 1993;
* Cendrale Edipower de Brinnese: se iacchie vecine a Costa Morene, jndr'à zone industriale de Brinnese. Se accumenzò a 'nzipparle jndr'ò 'u luglie d'u 1964;
* Cendrale EniPower de Brinnese: 'a cendrale termoelettreche a cicle combinate de EniPower, 'na vote combletate, cu 'na putenze 'nstallate de 1.170 megawatt, adda esserequedda cchiù putende d'a suggettate Eni S.p.A.;
* Terminale de regassificazione de Brinnese: ste in proggette jndr'à l'arèe d'u Puèrte de Fore de Brinnese, ca se chiame Capevianghe, 'a costruzione de 'nu regassificatore a opere d'a suggettate Brindisi LNG S.p.A. . 'U percorse autorizzative, pe mò, ste in fase de combletamende d'a procedure de 'Mbatte Ambiendale Nazionale, accumenzate da 'u suggettate jndr'à 'u scennare 2008;
* 'Mbiande fotovoltaiche: ste in proggette 'a realizzazzione d'u parche fotovoltaiche cchiù granne d'Europe (cu 'na putenze de 11 MWp). Avera trasè in funzione jndr'à 'u 2010, sus a 'u site de l'ex-pole petrolchimeche. 'U gruppe 'ndustriale 'ngarecate d'a costruzione avessa essere affiangate da le Unniversità d'a Pugghie.

#### 'U settore aeronauteche
Jndr'à 'u comune stonne destribbuite le stabbileminde de Alenia Aeronautica (specializzate jndr'à 'u cangiamende de le apparecchie d'a configurazione passeggere a quedde carghe), Avio (cendre de eccellenze pe le motore militare) e Agusta (produzione de strutture metalleche e revisione de elicottere).

### Servizie
'A crescite d'u settore terziarie jndr'à provinge jè confermate da l'analise d'u trend ca cresce sembre ca ave accumbagnate le servizie jndr'à ccrejazione d'u valore aggiunde 'mbrà 'u 1995 e 'u 2004 (da 'u 66,8% a 'u 75,5%), demostranne quinde 'u fatte ca Brinnese (angore de cchiù ca 'a provinge) se ste 'ndirizzesce verse 'nu sveluppe d'u terziarie, lassanne 'a frte vocazione 'ndustriale.

Osce a die jè jndr'à stu settore economeche ca se pò acchià 'u condrebbute prengepàle a 'a formazione d'u valore aggiunde brinnesine: 'na produzione comblessive de quase 6.000 migliune de euro, parte a 'u 75,5% d'u resultate totale.

### Turisme
Jndr'à l'urteme anne 'u turisme jndr'à cetate ave cresciute assaije probbie grazie a le tratte crocieristeche ca passane da aqquà sie cumme partenze ca cumme arrive.

## Infrastrutture e carresciaminde
### Strade

Le direttrice stradale prengepàle de Brinnese sonde:

* Superstrade Bare-Lecce: avveramende aunione de diverse tratte de strade statale, colleghe Brinnese cu [Lecce] e cu[Bare;
* SS 16 Adriateche: costituisce 'a *[[Tangenziale de Brinnese]]* e colleghe 'a cetate cu San Vite de le Normanne e cu Lecce;
* Superstrade Brinnese-Tarde colleghe Brinnese cu Tarde.

### Ferrovie

Le carresciaminde ferroviarie avènene assecurate da 'a Stazione de Brinnese, 'nu 'mbortande snode ferroviarie d'a Pugghie, punde de ingondre 'mbrà 'a Ferrovie Adriateche e 'a Ferrovie Tarde-Brinnese. La stazione appartiene al circuito Centostazioni e presenta collegamenti verso tutte le località servite dalla linea adriatica e ionica.

È prevista la dismissione della linea ferroviaria *Brindisi&nbsp;– Brindisi Marittima* che permetterà l'allargamento della sede stradale di *via del Mare*, con la conseguente creazione di nuove zone di sosta per le auto, e consentendo inoltre di risolvere buona parte dei disagi rivenienti proprio dalla carenza di parcheggi.

### 'U puèrte

'U *puèrte de Brinnese* da sembre a 'u cendre de le traffece commerciale cu 'a Greciee l'Oriende, ave sembre rappresendate 'a furtune d'a cetate.

Osce a die jè 'nu puèrte turisteche, commerciale e 'ndustriale, une de le cchiù 'mbortande d'u mare Adriateche. 'U traffeche mercandile se occupe de carvone, uegghie combustibbele, gas naturale, prodotte chimece.

'U puèrte jè fatte de ttre vanne:
* 'U *Puèrte de fore*: addò le limite sonde: a Sud 'a terraferme, a est le isole Pedagne, a ovest da l'isole de Sand'Andrèe e da 'u mole de Costa Morene, da 'a dighe de Punda Rise;
* 'U *Puèrte medie*: jè formate da 'nu specchie de mare ca se iacchie apprime d'u canale Pigonati, l'accesse a 'u puèrte 'nderne, 'u bacine a nord face le Vocche de Pugghie;
* 'U *Puèrte 'nderne* jè formate da doje vrazze luènghe ca toccane 'u cendre de Brinnese a nord e a est, lore fanne 'u "sene de ponende" e 'u "sene de levande".

Le banghine de Costa Morene se sveluppane pe 1.170&nbsp;m, cu 'na profonnetà de 14 metre e chiazzale pe 300.000&nbsp;m². Luènghe 'a dighe de Costa Morene (500&nbsp;m) se sveluppe 'u sisteme, a mezze nastre e tubature, pu sbarche de le prodotte destinate a l'alimendazione de le cendrale elettreche de Brinnese sud e nord. A Punde de le Terrare sò operative 270&nbsp;m de banghine pu traffeche Roll-on/roll-off cu possibbeletà de ormege condemboranèe de cinghe nave.

### Aeropuèrte 'Ndernazionale d'u Salende

L'aeropuèrte de Brinnese tène collegaminde sciurnaliere cu le cchiù granne cetate tagliàne e europèe. 'U scale, lundane 6&nbsp;km da 'u cendre javetate, serve 'a provinge 'ndere de Brinnese, quedde de Lecce e 'na vanne pure de quedde de Tarde. Jndr'à 'u 2017 onne passate comblessivamende 2.321.147 passeggere.

L'aeropuèrte nasce jndr'à le anne vinde d'u XX sechele cu 'a costruzione de 'na piste militare e avenìe 'nditulate a Orazie Pierozzi, aviatore d'a prima uerra mundiale. Le strutture militare angore osce a die sò operative e mandenene 'u stesse nome, ma cu Decrete 'Nderministeriale d'u 11 settemmre 2008, l'aeropuèrte ave pigghiate 'u state giurideche de aeropuèrte civile ca appartene a 'u State, aperte a 'u traffece militare.

Osce a die jè 'nditulate a Andonije Papole, in memorie d'u cumandande de aeromobbile civile, muèrte 'u 13 febbrare 1938 pe ingidende de vole, e d'u legame forte cu 'a cetate. Jè pure 'nditulate ufficialmende "d'u Casale" (pe referimende sie 'a chiesere romaneche ca se iacchie vecine vecine 'a recinzione de l'arèe ca a 'u quartiere addò se iacchie l'aeropuèrte) e canusciute cumme "Aeropuèrte d'u Salende".

L'aeropuèrte tène doje piste, une in direzione NW-SE longhe 3.330&nbsp;m, l'otra in direzione NE-SW longhe 1.950&nbsp;m. Le caratteristeche lore sò tale da conzendì l'atterragge pure a granne aerèe da carresciaminde cumme l'Antonov An-124 Ruslan o 'u Boeing 747. 

'A posizione de l'aeropuèrte jndr'à l'arèe mediterranèe, 'nzieme a naturale putenzialetà multimodale soje ('u puèrte ste lundane sulamende quacche chilometre), onne fatte devendà 'a base de 'na 'mbortanze strateggeche, sie pe quande reguarde 'a Difese nazionale ca jndr'à 'n'otteche NATO. Pe stu fatte, ste da arrecurdà ca 'nzigne a quacche anne fa sus a l'aeropuèrte stave 'a sede d'u 32° Sotrme de l'Aeronauteche Militare e ca 'nzigne a 'u 2000 stave attive jndr'à zone godenne, in passate, 'nu ruole strateggeche de l'arèr de le pajesere de l'Aunione Sovieteche cu l'appocche d'a base vicine de base Nato de San Vite de le Normanne (ca ste lundane 10&nbsp;km da 'a cetate) 'nu cendre 'mbortande de Telecomunicaziune de l'USAF, osce a die dismesse.

Pe le stesse mutive strateggece, jndr'à le anne '90 d'u XX sechele, l'aeropuèrte ha state scacchiate cumme prengepàle base loggisteche mundiale da le Naziune Aunìte pu supporte a le operaziune de "peacekeeping" e "peace-enforcement" jndr'à tutte 'u munne ca 'nzigne a allore ere ospitate presse l'Aeropuèrte de Pisa - San Giuste.

Operative partenne da 'u 1994 cumme base loggisteche de le Naziune Aunìte (UNLB), jndr'à 'u 2010, jè canusciute, 'nzieme a 'a Base ONU de supporte de Valencia (UNSBV), cumme Cendre servizie globbale de le Naziune Aunìte (UNGSC).

Jndr'à 'u 2000 pure 'u deposite umanitarie de le Naziune Aunìte s'ave spustate da l'aeropuèrte de Pisa a quidde de Brinnese. Da allore jè gestite da 'u World Food Program e jè canusciute cumme Base de pronde indervende umanitarie de le Naziune Aunìte (UNHRD). Pe cunde de organizzazziune governative, otre aggenzie ONU e de ONG, da 'a base UNHRD de Brinnese partone le aijute umanitarie verse le arèe cchiù lundane e disastrate d'u pianete Terre.

L'aeropuèrte ha state rennovate e restrutturate urtemamende. Accussì onne state modernizzate le condrolle e 'u check-in, eppure l'arèe de attese de le viaggiature e quedde de le gate.

### Mobbilità urbane

'A *Suggettate Carresciamende Pubblece de Brinnese* (STP), garantisce 'nu servizie de carresciamende pubbleche urbane e 'u collegamende d'u capeluèche cu le otre comune d'a provinge.

Pò, sta suggettate assecure 'u servizie de carresciamende via mare jndr'à le acque 'nderne d'u puèrte.

## Amministrazione

Elenghe de le sinnace da 'u 1994:

### Consolate
Brinnese je sede de ste consolate:
* Danimarche
* Frange
* Grecie (consolate onorarie)
* Pajesere Vasce

### Gemellagge
Brinnese jè gemellate cu ste comune:
* ;
* ;
* .

## Sport
'A cetate de Brinnese ha state proclamate Cetate Europèe d'u Sport pe l'anne 2014 da l'ACES, *Associazione de le Capitale Europèe d'u Sport*, 'nzieme a Ascoli Piceno e Latine. 'U recanuscimende ha state ddatejndr'à 'u 2012 a Bruxelles, presse 'a sede d'u Parlamiende europèe.

### Pallacanestre
'U sport cchiù 'mbortande jndr'à cetate jè 'a pallacanestre.

'A suggettate prengepàle de pallacanestre maschile jè 'a New Basket Brindisi, ca scioche jndr'à 'u cambionate de Lega A. 

Otre suggettate de pallacanestre stonne a Brinnese, in totale sonde 12.

'A suggettate prengepàle de pallacanestre maschile jè 'a Futura Basket Brindisi ca scioche jndr'à 'u cambionate de serie A2.

### Ballone
'A suggettate Società Sportiva Dilettantistica Calcio Città di Brindisi jè 'a squadre prengepàle de ballone d'a cetate. Jndr'à sotria soje, ave sciucate 6 cambionate de Serie B. Osce a die scioche, pa staggione 2019/2020 jndr'à Serie D Girone H.

Otre suggettate de ballone stonne a Brinnese, ca sciocane jndr'à serie reggionale o provingiale.

### Tennis
'A sciucatrice de tennis cchiù 'mbortande jè Flavia Pennetta.

Osce a die, s'ave ritirare da le cambe e ave vinde 28 titole in totale da 'u 2000 (da quanne ave accumenzate 'a carriere professionale) 'nzigne a 'u 2015. Flavia ha state 'a prime tagliàne a trasè jndr'à Top 10 jndr'à 'u singolare femminile, ave state 'a prime tagliàne a essere a numere 1 jndr'à classifeche d'u doppie e 'a prime tagliàne a vingere 'nu tornèe d'u Granne Slem jndr'à 'u doppie stesse.

Jndr'à 'u singolare vande pure titole cumme Los Angeles, Indian Wells e soprattutte 'u US Open vingiute jndr'à 'u 2015 jndr'à 'na finale totte pugghiese condre 'a tarandine Robberte Vinci. Grazie a sta vittorie ave partecipate a 'u Master de Singapore de le megghie 8 a 'u munne, battenne pure 'a future vengitrice d'u titole. 

Jndr'à 'u singolare ave raggiunde 'u megghie piazzamende cumme 6 d'u munne.

### Otre sport
Jndr'à cetate stonne le sede de: 'a suggettate de rugby Nafta Rugby Brindisi ca scioche jndr'à Serie C e 'a squadre de pallavvole Assi Amatori Volley 2006 ca scioche 'u cambionate de Serie B1 Femminile.

Stonne pure ttre suggettate dilettandisteche de atleteche leggere: l'Atletica Amatori Brindisi, 'a Top Running Brindisi e 'a Folgore Brindisi.

Da 'u 2001 a 'u 2005 ha state sede d'a squadre de futboll americane de le Dragons Brindisi, spustate jndr'à 'u 2006 a San Vite de le Normanne e pò fuse jndr'à 'u 2007 cu le Spiders Salento cu spustamende a Lecce.

#### Tappe d'u gire d'Itaglie
# 1971 Prologhe d'u Gire d'Itaglie: cronometre de 62&nbsp;km cu partenze da Lecce, vingiute da 'a squadre Salvarani

### 'Mbiande sportive
* Stadie Franghe Fanuzzi: stadie comunale;
* PalaPentassuglia: palazzette d'u sport;
* PalaMelfi: palazzette d'u sport;
* Palazzette comunale "Giuanne e Carle Zumbo" (ex palazzette de vie castelle);
* Cendre polisportive "contrade Masseriola": atleteche, nuote, palazzette d'u sport;
* Piscine "G.Parodo": piscine d'a marine miltiare (sede di gare reggionale);
* Piscine "Marimisti": piscine comunale jndr'à 'u quartiere Sant'Elia;
* Piscine "sottosopra": associazione sportive dilettandisteche quartiere Bozzano;
* Circolo Tennis Brindisi: cambe da tennis;
* Centro polisportivo di Sant'Elia: cambe da rubgy, palazzette d'u sport, cambe da tennis;
* Palestre comunale "Galiano";
* Cambe sportive "Torretta";
* Pattinodrome comunale de Viale Duca de le Abbruzze.

## Gallerie de l'immaggine

File:Brindisi - Teatro Verdi.JPG|Scorce d'u Tiatre Verdi, 'u "tiatre sospese"
File:Brindisi-colonna.jpg|'A culonna romane ca segne 'a fine d'a Vie Appie
File:Brindisi - Centro storico.JPG|'Na strade piccenne d'u cendre storeche
File:CAST BR.jpg|'U Torrione d'u 'Nferne, jndr'à 'u cercuite murarie de età aragonese (XV sechele)
File:Cillareseuccelli.jpg|Canale Cillarese e 'spedale "Perrino"
File:Palazzo_Granafei-Nervegna_notte_dopo_convegno.jpg|Fote de notte d'u Palazze Granafei-Nervegna


## Note


## Bibbliografije
*
*
* Paole Lopane, *Insediamenti cavallereschi in Puglia. Templari, Teutonici, Ospitalieri,* Nardò, BESA 2015
*
*
*
*
*
*
*

## 'Ndruche pure
* Arcidiocesi de Brinese-Ostune
* Teodore de Amasea
* Lorenze da Brinnese
* Dialette brinnesine
* Dodecapoli messapeche
* Malvasia gnore de Brinnese
* Messape
* Monuminde de Brinnese
* Piane de Brinnese
* Salende
* Brinnese russe
* Attendate a 'a scole de Brinnese

## Otre pruggette